BWG ผุด 2 บริษัทย่อย รุกธุรกิจโรงไฟฟ้าพลังงานหมุนเวียน
BWG ผุด 2 บริษัทย่อย “เอวา แกรนด์เอ็นเนอร์ยี่” - “สิริลาภา พาวเวอร์” ทุนจดทะเบียนรวม 100 ลบ. รุกธุรกิจโรงไฟฟ้าพลังงานหมุนเวียน เตรียมความพร้อมขอเสนอขายไฟฟ้ากับ กกพ.
24 ส.ค. 2559

บริษัทเบตเตอร์เวิลด์กรีน จํากัด (มหาชน) หรือ BWG ระบุว่า บริษัทเอิร์ธเท็คเอนไวรอนเมนท์ จํากัด (ETC) ซึ่งเป็นบริษัทย่อยที่บริษัทมีสัดส่วนการถือหุ้นร้อยละ 60 ของทุนจดทะเบียนชำระแล้ว ได้จดทะเบียนตั้งบริษัทย่อยใหม่จำนวน 2 บริษัท โดยมีวัตถุประสงค์เพื่อเป็นการเตรียมความพร้อมในการยื่นคำร้องและข้อเสนอขอขายไฟฟ้าต่อคณะกรรมการกำกับกิจการพลังงาน (กกพ.) ตามประกาศคณะกรรมการกำกับกิจการพลังงานเรื่องการรับซื้อไฟฟ้าพิเศษจากขยะอุตสาหกรรมในรูปแบบ Feed-in Tariff (FiT) สำหรับการประกาศรับซื้อไฟฟ้าจากพลังงานหมุนเวียนปี 2558 – 2562 (ประกาศการรับซื้อไฟฟ้าพิเศษจากขยะอุตสาหกรรมฯ) ซึ่งประกาศ ณ วันที่ 9 สิงหาคม 2559 รวมไปถึงการยื่นคำร้องและข้อเสนอขอขายไฟฟ้าสำหรับประกาศการรับซื้อไฟฟ้าในอนาคตของ กกพ. (ถ้ามี) ทั้งมีรายละเอียดการจัดตั้งย่อยใหม่ดังต่อไปนี้
1.บริษัท เอวา แกรนด์เอ็นเนอร์ยี่ จำกัด หรือ AVA จดทะเบียนจัดตั้งวันที่ 17 สิงหาคม 2559 เพื่อประกอบกิจการโรงไฟฟ้าพลังงานหมุนเวียนซึ่งมีทุนจดทะเบียน 50,000,000 บาท ประกอบด้วยหุ้นสามัญ 5,000,000 หุ้นมูลค่าหุ้นละ 10 บาท ทุนชำระแล้วร้อยละ 25 จํานวน 12,500,000 บาท โดยมีโครงสร้างผู้ถือหุ้น ได้แก่ 1) บริษัท เอิร์ธเท็ค เอนไวรอนเมนท์ จำกัด ถือหุ้นจำนวน 4,850,000 หุ้น คิดเป็นร้อยละ 97 2) นายสุวัฒน์ เหลืองวิริยะ ถือหุ้นจำนวน 50,000 หุ้น คิดเป็นร้อยละ 1 3) นายสุทัศน์ บุณยอุดมศาสตร์ ถือหุ้นจำวนวน 50,000 หุ้น คิดเป็นร้อยละ 1 4) นายศุภวัฒน์ คุณวรวินิจ ถือหุ้นจำนวน 50,000 หุ้น คิดเป็นร้อยละ 1 ทั้งนี้ แหล่งเงินทุนมาจากเงินทุนหมุนเวียนของบริษัท
2.บริษัท สิริลาภา พาวเวอร์ จำกัด หรือ SIRI จดทะเบียนจัดตั้งวันที่ 17 สิงหาคม 2559 เพื่อประกอบกิจการโรงไฟฟ้าพลังงานหมุนเวียน ซึ่งมีทุนจดทะเบียน 50,000,000 บาท ประกอบด้วยหุ้นสามัญ 5,000,000 หุ้น มูลค่าหุ้นละ 10 บาท ทุนชำระแล้วร้อยละ 25 จํานวน 12,500,000 บาท โดยมีโครงสร้างการถือหุ้น ได้แก่ 1) บริษัท เอิร์ธเท็ค เอนไวรอนเมนท์ จำกัด ถือหุ้นจำนวน 4,850,000 หุ้น คิดเป็นร้อยละ 97 2) นายสุวัฒน์ เหลืองวิริยะ ถือหุ้นจำนวน 50,000 หุ้น คิดเป็นร้อยละ 1 3) นายสุทัศน์ บุณยอุดมศาสตร์ ถือหุ้นจำนวน 50,000 หุ้น คิดเป็นร้อยละ 1 4)นายศุภวัฒน์ คุณวรวินิจ ถือหุ้นร้อยละ 50,000 หุ้น คิดเป็นร้อยละ 1 ทั้งนี้ แหล่งที่มาเงินทุนมาจากเงินทุนหมุนเวียนของบริษัท
ทั้งนี้การจัดตั้งบริษัทย่อยของ ETC ถือเป็นรายการได้มาซึ่งสินทรัพย์โดยขนาดของรายการในครั้งนี้มีมูลค่าเท่ากับ 25,000,000 บาท หรือคิดเป็นร้อยละ 0.48 ของเกณฑ์มูลค่ารวมของสิ่งตอบแทน ซึ่งเมื่อนับรวมขนาดรายการที่เกิดขึ้นย้อนหลัง 6 เดือนที่ผ่านมา จำนวน 2 รายการ ได้แก่ การลงทุนในโครงการผลิตและจำหน่ายกระแสไฟฟ้า โครงการ 2 ของ ETC มูลค่าโครงการ 1.15 พันล้านบาท ขนาดรายการ ร้อยละ 30.40 และการลงทุนในโครงการก่อสร้างศูนย์ควบคุมและบริหารจัดการขนส่งของบริษัท เบตเตอร์ เวิลด์ทรานสปอร์ตจํากัด (BWT) มูลค่าการลงทุน 180 ล้านบาท ขนาดรายการ ร้อยละ 6.93
โดยส่งผลให้รายการได้มาซึ่งสินทรัพย์ทั้งหมดมีขนาดของรายการรวมเท่ากับร้อยละ 37.81 โดยมีขนาดของรายการสูงกว่าร้อยละ 15 แต่ต่ำกว่าร้อยละ 50 จัดเป็นรายการได้มาซึ่งสินทรัพย์ประเภทที่ 2 ซึ่งบริษัทมีหน้าที่ต้องเปิดเผยสารสนเทศการทำรายการต่อตลาดหลักทรัพย์แหงประเทศไทยและจัดทำสารสนเทศเวียนแจ้งใฟ้ผู้ถือหุ้นรับทราบภายใน 21 วันนับตั้งแต่แจ้งตลาดหลักทรัพย์